****

**26. marts 2025**

**PRODUKTRESUMÉ**

**for**

**Florocol Vet., premix til foderlægemiddel**

**0. D.SP.NR.**

29054

**1. VETERINÆRLÆGEMIDLETS NAVN**

Florocol Vet.

Lægemiddelform: premix til foderlægemiddel

Styrke: 500 mg/g

**2. KVALITATIV OG KVANTITATIV SAMMENSÆTNING**

1 g indeholder:

**Aktivt stof:**

Florfenicol 500 mg

**Hjælpestoffer:**

|  |
| --- |
| **Kvalitativ sammensætning af hjælpestoffer og andre bestanddele** |
| Lactosemonohydrat |
| Povidon K29/32 |

Hvidt, frit flydende pulver.

**3. KLINISKE OPLYSNINGER**

**3.1 Dyrearter, som lægemidlet er beregnet til**

Regnbueørred (*Oncorhynchus mykiss*)

**3.2 Terapeutiske indikationer for hver dyreart, som lægemidlet er beregnet til**

Til behandling og metafylakse af furunkulose i regnbueørred forårsaget af florfenicol-følsomme *Aeromonas salmonicida* i ferskvandsdambrug. Tilstedeværelse af sygdommen i bestanden bør konstateres, før behandlingen indledes.

**3.3 Kontraindikationer**

Må ikke anvendes til avlsfisk.

Må ikke anvendes i tilfælde af overfølsomhed over for det aktive stof eller over for et eller flere af hjælpestofferne.

Må ikke administreres sammen med andre antimikrobielle produkter.

**3.4 Særlige advarsler**

For at maksimere foderoptagelsen i hele den del af bestanden, der skal behandles, skal foderlægemidlet for så vidt muligt administreres på samme måde, som foderet blev tildelt inden behandlingen.

For at minimere stress og sikre at alt medicineret foder konsumeres af den inficerede stime kan den daglige mængde foder reduceres i forhold til den sædvanlige mængde.

Hvis foderlægemidlet fordeles manuelt, skal det sikres, at det pelleterede foder spredes bredt for at reducere hierarkisk dominans under fodringen.

**3.5 Særlige forholdsregler vedrørende brugen**

Særlige forholdsregler vedrørende sikker brug hos de dyrearter, som lægemidlet er beregnet til:

Brug af veterinærlægemidlet bør baseres på følsomhedstest af bakterier isoleret fra dyret. Hvis dette ikke er muligt, bør behandlingen baseres på lokal (regionalt eller på besætningsniveau) epidemiologisk information om de pågældende bakteriers følsomhed.

Anvendelse af veterinærlægemidlet ud over instruktionerne i produktresuméet kan føre til øget forekomst af bakterier, som er resistente over for florfenicol.

Veterinærlægemidlet må kun bruges i ferskvandsdambrug til behandling af furunkulose hos ørreder. Der er ikke udført en fuldstændig benefit-risk-analyse til vurdering af brug i akvakultur, især med hensyn til den miljømæssige risiko. Anvendelse af veterinærlægemidlet bør altid kombineres med god håndteringspraksis for ferskvandsdambrug (fx vaccinationsprogrammer, biosikkerhed, vandkvalitet og hygiejne på produktionsstedet).

Særlige forholdsregler for personer, der administrerer veterinærlægemidlet til dyr:

I tilfælde af utilsigtet indtagelse ved hændeligt uheld skal der straks søges lægehjælp, og indlægssedlen eller etiketten bør vises til lægen.

Ved overfølsomhed over for det aktive stof bør kontakt med veterinærlægemidlet undgås.

Personligt beskyttelsesudstyr i form af enten et engangsåndedrætsværn i form af en halvmaske, der er i overensstemmelse med den europæiske standard EN 149, eller et genbrugeligt åndedrætsværn, der er i overensstemmelse med den europæiske standard EN 140, forsynet med et filter, der er i overensstemmelse med EN 143, samt kemikaliebeskyttelseshandsker, beskyttende overtræksdragt og sikkerhedsbriller bør anvendes ved håndtering af veterinærlægemidlet.

Spis, drik og ryg ikke samtidig med at dette produkt eller det medicinerede foder håndteres. Vask hænderne grundigt med sæbe og vand efter håndtering af veterinærlægemidlet eller det medicinerede foder. Rengør grundigt alt udstyr, der er anvendt i forbindelse med fremstilling af det medicinerede foder.

Særlige forholdsregler vedrørende beskyttelse af miljøet:

Ikke relevant.

**3.6 Bivirkninger**

Regnbueørred (*Oncorhynchus mykiss*):

Ingen kendte.

Indberetning af bivirkninger er vigtigt, da det muliggør løbende sikkerhedsovervågning af et veterinærlægemiddel. Indberetningerne sendes, helst via en dyrlæge, til enten indehaveren af markedsføringstilladelsen eller dennes lokale repræsentant eller til den nationale kompetente myndighed via det nationale indberetningssystem. Se også indlægssedlen for de relevante kontaktoplysninger.

**3.7 Anvendelse under drægtighed, laktation eller æglægning**

Ikke relevant.

**3.8 Interaktion med andre lægemidler og andre former for interaktion**

Ingen kendte.

**3.9 Administrationsveje og dosering**

Til anvendelse i foder. Til fremstilling af foderlægemiddel.

Premixen bør opblandes i foderet eller tilsættes overfladen af foderet for at sikre indgivelse af en samlet daglig dosis på 10 mg florfenicol pr. kg kropsvægt i 10 på hinanden følgende dage.

Hele den daglige ration af foderlægemidlet bør administreres først hver dag i de 10 dage doseringsperioden varer. Hvis mængden af foder er > 0,4 % af biomassen, kan der administreres ikke-medicineret foder efter den medicinerede ration, eller der kan vælges en lavere tilsætningsprocent ved fremstilling af foderlægemidlet. Hvis mængden af foder er ≤ 0,4 % af biomassen, bør den daglige ration kun bestå af medicineret foder og administreres på en gang.

Administration af medicineret foder bør påbegyndes umiddelbart efter diagnosticering for at sikre, at fiskene er i stand til at konsumere hele den medicinerede ration.

Opblanding af dette veterinærlægemiddel i foder må kun foregå på en godkendt fodermølle. En tilsætningsprocent på 0,5 % eller 5 kg premix/ton foder anbefales; dog kan der anvendes et lavere iblandingsforhold, hvis en større mængde foder er nødvendig for at dække fodringsbehovet. Koncentrationen af medicineret premix i foderet bør være ≥ 0,04 % eller 0,4 kg premix/ton foder.

**Blandingsvejledning**

Ved fremstilling af foderlægemiddel bliver premixen enten coated på overfladen af foderpillerne eller opblandet i fodermassen før ekstrudering eller pelletering.

Anvendelse af overtræk

*Metode 1*

Den tørre premix blandes grundigt med foder, som typisk indeholder 24-38% w/w fedt. Der tilsættes derefter ca. 0,5% w/w olie til premix/foderblandingen for at forbedre premixens adhæsion og velsmag.

a) Kom den afmålte mængde fiskefoder i en mixer.

b) Afvej premixen.

c) Bland premix med foderpiller.

d) De medicinerede foderpiller blandes/overtrækkes med en afmålt mængde fiskeolie eller vegetabilsk olie.

e) Når blandingen er fuldført, sendes det medicinerede foder til en lagertank med henblik på emballering eller transport.

*Metode 2*

Den tørre premix blandes med olie. Premix/olie-blandingen tilsættes derefter foderet for at gøre de medicinerede foderpiller velsmagende.

a) Afvej fiskeolie eller vegetabilsk olie i en spand.

b) Afvej premixen og bland den grundigt med olien i spanden.

c) Kom den afmålte mængde fiskefoder i en mixer.

d) Tilsæt premix/olie-blandingen til foderet i mixeren ganske langsomt, idet mixeren skal køre med lav hastighed. Når blandingen er fuldført, sendes det medicinerede foder til en lagertank med henblik på emballering eller transport.

Ekstrudering eller pelletering

Den tørre premix tilsættes direkte til fodermassen og blandes grundigt. Der tilsættes vand og damp, hvorefter hele blandingen ekstruderes eller pelleteres, tørres og pakkes.

a) Premixen tilsættes direkte til fodermassen og blandes grundigt for at sikre homogenitet.

b) Ved brug af damp pelleteres og/eller ekstruderes blandingen, og foderpillerne tørres.

c) De medicinerede foderpiller blandes/overtrækkes med en afmålt mængde fiskeolie eller vegetabilsk olie.

d) Når blandingen er fuldført, sendes det medicinerede foder til en lagertank med henblik på emballering eller transport.

**Anbefalet tilsætningsprocent af premix for fremstilling af foderlægemiddel**

|  |  |  |  |
| --- | --- | --- | --- |
| **Fodermængde** | **Mængde af premix pr. ton foder** | **Mængde af florfenicol pr. fodring i mg/kg** | **Samlet mængde fiskemasse (kg), som kan behandles med et ton foderlægemiddel i en behandlingsperiode på 10 dage** |
| **% biomasse** | **kg** | **mg** | **kg** |
| 0,2 | 10 | 5.000 | 50.000 |
| 0,3 | 6,7 | 3.333 | 33.333 |
| 0,4 | 5 | 2.500 | 25.000 |
| 0,5 | 4 | 2.000 | 20.000 |
| 1,0 | 2 | 1.000 | 10.000 |
| 2,0 | 1 | 500 | 5.000 |
| 3,0 | 0,66 | 330 | 3.300 |
| 5,0 | 0,40 | 200 | 2.000 |

Formlen til beregning af den mængde premix, der skal tilsættes foderet for at fremstille et foderlægemiddel ≥ 0,4 kg premix/ton foder, er som følger:

20 mg premix (= 10 mg florfenicol) Gennemsnitlig kropsvægt (kg),

pr. kg kropsvægt og dag x af fisk, der skal behandles

═ mg premix pr. kg foder

Gennemsnitlig daglig foderoptagelse (kg/fisk)

**3.10 Symptomer på overdosering (og, hvis relevant, nødforanstaltninger og modgift)**

Der er ikke observeret bivirkninger efter behandling af regnbueørred med 5 gange den anbefalede dosis florfenicol.

3.11 Særlige begrænsninger og betingelser for anvendelse, herunder begrænsninger for anvendelsen af antimikrobielle og antiparasitære veterinærlægemidler for at begrænse risikoen for udvikling af resistens

Dette veterinærlægemiddel er beregnet til at blive brugt til forberedelse af medicineret foder.

**3.12 Tilbageholdelsestid(er)**

135 graddage.

**4. FARMAKOLOGISKE OPLYSNINGER**

**4.1** **ATCvet-kode:** QJ01BA90

**4.2 Farmakodynamiske oplysninger**

Florfenicol er et bredspektret syntetisk antibiotikum med effektiv virkning på de fleste grampositive og gramnegative bakterier isoleret fra husdyr. Florfenicol virker ved at blokere proteinsyntesen på ribosomalt niveau. Laboratorieforsøg har vist, at florfenicol virker aktivt mod de bakterielle patogener, som hyppigst isoleres ved sygdomme hos fisk, især *Aeromonas salmonicida.* Florfenicol anses for at være bakteriostatisk, men *in vitro*-studier viser, at florfenicol har tidsafhængig baktericid virkning på *Aeromonas salmonicida*.

Der findes endnu ingen anerkendte kriterier til bestemmelse af MIC-værdier for florfenicol i bakterier fra akvakultur.  En værdi på ≤ 4 μg/ml som den epidemiologiske grænseværdi til bestemmelse af vildtype-populationen som defineret i CLSI (2014) er imidlertid det eneste harmoniserede kriterie. *Aeromonas salmonicida*-stammer med en MIC-værdi ≤ 2 µg/ml betragtes i hele Europa som florfenicol-følsomme.

Overvågningsdata vedrørende følsomhed hos isolater fra målgruppen (110) hos fisk indsamlet i perioden 2008 til 2015 i Tjekkiet, Frankrig og Tyskland viser MIC-værdier på mellem 0,25-4 µg/ml og en lav procentdel af isolater med MIC ≥ 32 µg/ml (1 isolat) og MIC ≥ 64 µg/ml (3 isolater).

Der er blevet påvist florfenicol-resistens i gramnegative bakterier, som kan relateres til plasmidoverførsel af flo-genet. Dette gen koder for et membranbundet transportprotein, som øger effluks af chloramphenicol og florfenicol. Dette kan være placeret på plasmider, der bærer resistensgener over for andre antibiotikaklasser, hvorfor brugen af dette veterinærlægemiddel kan selektere co-resistens.

Krydsresistens er begrænset på grund af substitution af hydroxylgruppen med et fluor-molekyle. Derfor er florfenicol mindre følsomt over for modstand fra bakterier, der koder for dannelsen af enzymet chloramfenikol acetyltransferase.

**4.3 Farmakokinetiske oplysninger**

Der er udført farmakokinetiske studier med florfenicol efter en enkelt oral indgivelse af 10 mg/kg kropsvægt i regnbueørred ved 10 °C og 16 °C. Efter oral indgivelse af medicineret foder indeholdende florfenicol blev der opnået maksimale plasmakoncentrationer på hhv. 3,0 og 3,7 µg/ml hhv. 13,7 og 10,9 timer efter administration ved 10 °C og 16 °C. Florfenicol havde en oral biotilgængelighed på 73,9 % ved 10 °C og 66,3 % ved 16 °C.

Farmakokinetiske parametre efter en enkelt intravenøs indgivelse af 10 mg/kg kropsvægt var: En tilsyneladende fordelingsvolumen ved steady-state Vd(ss) på 0,909 l/kg, en total clearance fra kroppen ClT på 0,075 l/t og en halveringstid T½β på 8,8 timer. Disse værdier tyder på, at aktivstoffet blev godt fordelt.

**5. FARMACEUTISKE OPLYSNINGER**

**5.1 Væsentlige uforligeligheder**

Da der ikke foreligger undersøgelser vedrørende eventuelle uforligeligheder, bør dette veterinærlægemiddel ikke blandes med andre veterinærlægemidler.

**5.2 Opbevaringstid**

Opbevaringstid for veterinærlægemidlet i salgspakning: 3 år.

Opbevaringstid efter første åbning af den indre emballage: 3 måneder.

Opbevaringstid efter opblanding i melfoder eller foderpiller: 3 måneder.

**5.3 Særlige forholdsregler vedrørende opbevaring**

Premix:

Der er ingen særlige krav vedrørende opbevaringstemperatur for dette veterinærlægemiddel.

Opbevares tørt.

Skal opbevares adskilt fra foder og fødevarer.

Medicineret foder:

Må ikke opbevares over 25 °C.

**5.4 Den indre emballages art og indhold**

2-kg lamineret pose fremstillet af polypropylen/polyethylen med lav densitet/aluminiumsfolie/Surlyn ionomer varmeforsegling.

**5.5 Særlige forholdsregler vedrørende bortskaffelse af ubrugte veterinærlægemidlet eller affaldsmaterialer fra brugen heraf**

Lægemidler må ikke bortskaffes sammen med spildevand eller husholdningsaffald.

Benyt returordninger ved bortskaffelse af ubrugte veterinærlægemidler eller affaldsmaterialer herfra i henhold til lokale retningslinjer og nationale indsamlingsordninger, der er relevante for det pågældende veterinærlægemiddel.

**6. NAVN PÅ INDEHAVEREN AF MARKEDSFØRINGSTILLADELSEN**

Intervet International B.V.

Wim de Körverstraat 35

5831 AN Boxmeer

Holland

**Repræsentant**

MSD Animal Health A/S

Havneholmen 25

1561 København V

**7. MARKEDSFØRINGSTILLADELSESNUMMER (-NUMRE)**

53395

**8. DATO FOR FØRSTE TILLADELSE**

12. marts 2015

**9. DATO FOR SENESTE ÆNDRING AF PRODUKTRESUMÉET**

26. marts 2025

**10. KLASSIFICERING AF VETERINÆRLÆGEMIDLER**

PRMIX

Der findes detaljerede oplysninger om dette veterinærlægemiddel i EU-lægemiddeldatabasen.